Hef julle hoofde op! - Suider Kruis
Home » Hef julle hoofde op!
Posted on 28 Desember 2021 24 Desember 2021 by Pastoor Nico Visagie
Vandag het ek vir julle 'n kort gedeelte uit Lukas 21:25-28. Ek het hierdie gedeelte al baie gekry, maar vandag het die betekenis, want dit het waar geword!
" En daar sal tekens wees aan son en maan en sterre, en op die aarde benoudheid van nasies in hulle radeloosheid, wanneer see en branders dreun,  en mense se harte beswyk van vrees en verwagting van die dinge wat oor die wêreld kom. Want die kragte van die hemele sal geskud word.  En dan sal hulle die Seun van die mens sien kom in 'n wolk, met groot krag en heerlikheid.  En as hierdie dinge begin gebeur, kyk dan na bo en hef julle hoofde op, omdat julle verlossing naby is."
Jesus begin deur vir ons te sê dat daar tekens sal wees in die son, die maan en die sterre. Dit sien ons al die afgelope paar jaar op gereelde grondslag. As dit nie die een sonsverduistering op die ander is nie, dan is dit 'n hele reeks van maansverduisteringe en selfs bloed mane. Dan is daar ook die groot aantal asteroïede wat so naby aan die aarde verbygaan dat dit 'n wonderwerk is dat dit die aarde nie tref nie…
As kind onthou ek nog hoe skaars hierdie verskynsels was. Ek was 'n jong man toe ek vir die eerste keer 'n sonsverduistering gesien het en dit was maar net 'n gedeeltelike sonsverduistering, nie eers 'n volledige een nie! Ek was op hoërskool toe ek die eerste keer 'n maansverduistering gesien het. Asteroïdes wat naby die aarde verby gegaan het, het jy net 'n die flieks van die tyd gesien! Dit was beslis anders as vandag!
Maak enige koerant of tydskrif oop of luister net na die nuus en julle sal sien hoe baie vrees daar in die wêreld is. Mense is te bang om uit hulle huise te gaan! Nou dat COVID hier is, is dit 'n 100 keer erger! Mense se harte beswyk van vrees, net soos Jesus voorspel het dit gaan gebeur!
Dan is daar die betogings in Europa, Amerika en Australië van die wat baklei vir hulle reg om nie ingeënt te word nie. Julle moet daardie betogings sien om dit te glo, want sommige daarvan is gewelddadig! Die Europese Unie is in twee geskeur oor die kwessie; in so 'n mate dat Oostenryk hulle nou afgestig het van die Europese Unie sodat hulle vry is om die inenting af te dwing. In Australië word swaar boetes opgelê vir enige iemand wat enige iets oor enige betoging op sosiale media pos. Mense word toegesluit in tronke en selfs in isolasie binne in hierdie tronke gehou daarvoor.
Wat besig is om te gebeur is geen grap nie, maar Jesus se woorde het weereens waar geword: "op die aarde benoudheid van nasies in hulle radeloosheid, wanneer see en branders dreun." Die nasies is inderdaad radeloos, want hierdie lande weet nie meer wat om te doen nie. Hulle kan nie die een groep gelukkig maak terwyl die ander groep ongelukkig is nie. Die "see en branders" wat verwys na die mense dreun, want hulle is ongelukkig!
Dan kom die vertroosting soos net Jesus kan gee. "As julle hierdie dinge sien gebeur, kyk dan op, want julle verlossing is naby!" Prys die Wonderlike Naam van Jesus! Twee duisend jaar gelede het Jesus hierdie woorde gespreek en vandag sien ons dit gebeur! Is dit nie wonderlik nie? Kyk dus op, liewe leser! Ons tyd is naby!